
LIETUVOS RESPUBLIKOS ŠVIETIMO, MOKSLO IR SPORTO MINISTRO 



ĮSAKYMAS

DĖL STOJANČIŲJŲ Į TRUMPOSIOS PAKOPOS, PIRMOSIOS PAKOPOS IR VIENTISŲJŲ STUDIJŲ VALSTYBĖS FINANSUOJAMAS STUDIJŲ VIETAS IR PRETENDUOJANČIŲJŲ Į STUDIJŲ STIPENDIJAS KONKURSINĖS EILĖS SUDARYMO 2023 METAIS TVARKOS APRAŠO PATVIRTINIMO


2022 m. lapkričio 30 d. Nr. V-1901
Vilnius



Įgyvendindama Lietuvos Respublikos mokslo ir studijų įstatymo 77 straipsnio 1 dalį,
t v i r t i n u Stojančiųjų į trumposios pakopos, pirmosios pakopos ir vientisųjų studijų valstybės finansuojamas studijų vietas ir pretenduojančiųjų į studijų stipendijas konkursinės eilės sudarymo 2023 metais tvarkos aprašą (pridedama).



Švietimo, mokslo ir sporto ministrė			Jurgita Šiugždinienė

PATVIRTINTA
Lietuvos Respublikos švietimo, mokslo ir 
sporto ministro 2022 m. lapkričio 30 d. 
įsakymu Nr. V-1901


STOJANČIŲJŲ Į TRUMPOSIOS PAKOPOS, PIRMOSIOS PAKOPOS IR VIENTISŲJŲ STUDIJŲ VALSTYBĖS FINANSUOJAMAS STUDIJŲ VIETAS IR PRETENDUOJANČIŲJŲ Į STUDIJŲ STIPENDIJAS KONKURSINĖS EILĖS SUDARYMO 2023 METAIS TVARKOS APRAŠAS

I SKYRIUS
BENDROSIOS NUOSTATOS

1. Stojančiųjų į trumposios pakopos, pirmosios pakopos ir vientisųjų studijų valstybės finansuojamas studijų vietas ir pretenduojančiųjų į studijų stipendijas konkursinės eilės sudarymo 2023 metais tvarkos aprašas (toliau – aprašas) nustato asmenų, įgijusių vidurinį išsilavinimą pagal Lietuvos vidurinio ugdymo ar profesinio mokymo programas ir 2023 metais pretenduojančių į Lietuvos aukštųjų mokyklų trumposios pakopos, pirmosios pakopos ir vientisųjų studijų valstybės biudžeto lėšomis finansuojamas studijų vietas arba studijų stipendijas (toliau – valstybės finansuojamos studijų vietos), atrankos vykdymo kriterijus ir šių asmenų eilės pagal studijų programas (toliau – konkursinė eilė) sudarymo kriterijus.

2. Užsienio šalių institucijose ar pagal tarptautinių organizacijų švietimo programas vidurinį arba jam lygiavertį išsilavinimą (kvalifikaciją) įgiję asmenys priimami į valstybės finansuojamas studijų vietas arba jiems skiriamos studijų stipendijos vadovaujantis Užsienio šalių institucijose ar pagal tarptautinių organizacijų švietimo programas išsilavinimą įgijusių asmenų konkuravimo dėl priėmimo į valstybės finansuojamas studijų aukštosiose mokyklose vietas tvarkos aprašo, patvirtinto Lietuvos Respublikos švietimo, mokslo ir sporto ministro 2020 m. birželio 19 d. įsakymu Nr. V-932 „Dėl Užsienio šalių institucijose ar pagal tarptautinių organizacijų švietimo programas išsilavinimą įgijusių asmenų konkuravimo dėl priėmimo į valstybės finansuojamas studijų aukštosiose mokyklose vietas tvarkos aprašo patvirtinimo“, nustatyta tvarka.

3. Asmenys gali pretenduoti į valstybės finansuojamas studijų vietas, jeigu jų mokymosi rezultatai yra ne žemesni nei asmenų, pretenduojančių į aukštųjų mokyklų pirmosios pakopos ir vientisųjų studijų vietas, mokymosi rezultatų minimalūs rodikliai (toliau – minimalūs rodikliai), nustatyti Lietuvos Respublikos švietimo, mokslo ir sporto ministro 2017 m. rugpjūčio 30 d. įsakymu Nr. V-661 „Dėl asmenų, pretenduojančių nuo 2020 metų į aukštųjų mokyklų pirmosios pakopos ir vientisųjų studijų vietas, mokymosi rezultatų minimalių rodiklių patvirtinimo“.


II SKYRIUS
STOJANČIŲJŲ ATRANKA

4. Konkursinei eilei sudaryti organizuojamas centralizuotas priėmimas į aukštąsias mokyklas. Centralizuotą stojančiųjų į aukštąsias mokyklas priėmimą organizuoja ir atlieka Lietuvos Respublikos švietimo, mokslo ir sporto ministerijos (toliau – Ministerija) įgaliota institucija (toliau – įgaliota institucija).

5. Centralizuotą priėmimą sudaro pagrindinis ir papildomas priėmimai. Papildomo priėmimo gali būti organizuojami keli etapai, jame gali dalyvauti ir stojantieji, atitinkamai nedalyvavę pagrindiniame priėmimo etape, tačiau atitinkantys minimalius rodiklius ir įvertinti pagal aprašo 16 ir 21 punktuose nustatytus kriterijus.
6. Centralizuotame priėmime dalyvaujantys stojantieji gali pretenduoti į trumposios pakopos, pirmosios pakopos ir vientisųjų studijų programas. Asmenų, stojančių į trumposios pakopos studijas, konkursinė eilė sudaroma pagal jų konkursinį balą, apskaičiuotą pagal aprašo 16 punkte nurodytą kriterijų įtaką, nustatytą aprašo 3 priede. Asmenų, stojančių į pirmosios pakopos kolegines studijas, konkursinė eilė sudaroma pagal jų konkursinį balą, apskaičiuotą pagal aprašo 21 punkte nurodytų kriterijų įtaką, nustatytą aprašo 2 ir 4 prieduose. Asmenų, stojančių į universitetines studijas, konkursinė eilė sudaroma pagal jų konkursinį balą, apskaičiuotą pagal aprašo 21 punkte nurodytų kriterijų įtaką, nustatytą aprašo 1 ir 4 prieduose.
7. Konkursiniam balui apskaičiuoti naudojama dešimtbalė skalė. Šimtabalėje skalėje pateikti valstybinių brandos egzaminų, stojamųjų egzaminų įvertinimai ar nustatyta tvarka perskaičiuoti mokyklinių brandos egzaminų įvertinimai, arba jiems prilyginti metiniai pažymiai perskaičiuojami į 4–10 pažymių skalę pagal aprašo 5 priedo 3 punktą.


8. Sudarant konkursinę eilę, visi asmenys, nurodyti aprašo 1 punkte, pateikę prašymus priimti studijuoti nuolatine ar ištęstine forma ir tenkinantys aukštųjų mokyklų nustatytus priėmimo reikalavimus, įvertinami pagal aprašo 21 punkte, jei stoja į pirmosios pakopos ir vientisųjų studijų vietas, ir pagal aprašo 16 punkte, jei stoja į trumposios pakopos studijų vietas, nurodytus kriterijus.
9. Įgaliota institucija stojančiųjų atranką atlieka užtikrindama kiekvieno jų aukščiausio prioriteto pageidavimo tenkinimą pagal jų turimą konkursinį balą ir kitus aukštosios mokyklos nustatytus kriterijus ir atsižvelgdama į minimalų studijų programos studijų vietų skaičių, patvirtintą Lietuvos Respublikos švietimo, mokslo ir sporto ministro 2018 m. gegužės 31 d. įsakymu Nr. V-522 „Dėl minimalaus studijų programos studijų vietų skaičiaus valstybinėse aukštosiose mokyklose pagal studijų kryptis ir (arba) krypčių grupes ir studijų pakopas nustatymo“ ir aukštosios mokyklos nustatytą bendrą studijų vietų skaičių kiekvienoje programoje.
10. Jeigu stojančiųjų įvertinimas pagal aprašo 16 ir 21 punktuose nurodytus kriterijus sutampa, pirmumo teisę konkursinėje eilėje prioriteto mažėjimo tvarka turi asmuo:

10.1. kurio brandos (stojamųjų) egzaminų arba sporto pasiekimų įvertinimų, padaugintų iš svertinių koeficientų, nurodytų aprašo 1, 2 ir 3 prieduose, suma yra didesnė;

10.2. kurio brandos (stojamojo) egzamino arba sporto pasiekimų, turinčių didžiausią svertinį koeficientą, nurodytą aprašo 1, 2 ir 3 prieduose, įvertinimas yra didesnis;
10.3. kurio lietuvių kalbos ir literatūros, o kai lietuvių kalba ir literatūra yra pagrindinis dalykas,  – užsienio kalbos – valstybinio brandos egzamino įvertinimas yra didesnis;
10.4. kurio pageidavimas nurodytas aukštesniu prioritetu.

11. Asmenys, kurių studijų kaina apmokama valstybės biudžeto lėšomis ir kuriems skirta studijų stipendija, informuojami apie tai įgaliotos institucijos nustatyta tvarka, kai paaiškėja priėmimo į aukštąsias mokyklas rezultatai.
12. Į aukštąsias mokyklas stojančių asmenų duomenis apie įgytą vidurinį išsilavinimą, patvirtintą brandos atestatu (metinius, dalykų brandos egzaminų, brandos darbo įvertinimus), ir apie kvalifikaciją, įgytą pagal Lietuvos kvalifikacijų sandaros ketvirtąjį lygį atitinkančią profesinio mokymo programą, patvirtintą profesinio mokymo diplomu, įgaliotai institucijai elektronine forma teikia Nacionalinė švietimo agentūra (toliau – NŠA), o duomenis apie olimpiadų ir konkursų laimėtojus įgaliotai institucijai elektronine forma teikia Lietuvos mokinių neformaliojo švietimo centras (toliau – LMNŠC) ir NŠA. Jeigu asmuo vidurinį išsilavinimą ar kvalifikaciją yra įgijęs iki 2009 metų įskaitytinai, užsienio šalių institucijose ar pagal tarptautinių organizacijų švietimo programas, registruojant dokumentus, duomenys imami iš brandos atestato, profesinio mokymo diplomo ir kitų vidurinį išsilavinimą patvirtinančių dokumentų ir įvedami į įgaliotos institucijos duomenų bazę. Kitus dokumentus, patvirtinančius kriterijus, už kuriuos skiriami balai, nurodyti 4 priede, stojantieji pateikia įgaliotos institucijos nustatyta tvarka.


13. Pasibaigus centralizuotam priėmimui į aukštąsias mokyklas, įgaliota institucija ne vėliau kaip per 5 darbo dienas perduoda Ministerijai priimtų studentų, kurių studijos apmokamos valstybės biudžeto lėšomis, studentų, sutinkančių mokėti aukštosios mokyklos nustatytą studijų kainą, ir studentų, kurie turi teisę gauti studijų stipendiją, duomenis.

III SKYRIUS
STOJANČIŲJŲ Į TRUMPOSIOS PAKOPOS VALSTYBĖS FINANSUOJAMAS STUDIJŲ VIETAS KONKURSINĖS EILĖS SUDARYMO KRITERIJAI

14. Stojančiųjų konkursinis balas skaičiuojamas iš brandos egzaminų, mokymosi ir kitų specialiųjų gebėjimų įvertinimo rezultatų. Jis turi būti ne žemesnis negu švietimo, mokslo ir sporto ministro nustatytas mažiausias stojamasis konkursinis balas.
15. Stojančiojo konkursinį balą sudaro 3 priede nurodytų brandos atestato dalykų, kvalifikacijos egzamino, stojamojo testo ir kitų pasiekimų įvertinimų, padaugintų iš svertinių koeficientų, suma.
16. Stojančiojo konkursinį balą sudaro šios dedamosios:
16.1. Pirmoji dedamoji – brandos atestato dviejų dalykų brandos egzaminų įvertinimų arba metinių pažymių aritmetinis vidurkis; jo svertinis koeficientas – 0,3:
16.1.1. stojant į informatikos inžinerijos ir programų sistemų studijų krypties programas, dviejų dalykų aritmetinis vidurkis skaičiuojamas iš matematikos, fizikos, chemijos, informacinių technologijų dalykų brandos egzaminų įvertinimų arba metinių pažymių;
16.1.2. stojant į turizmo ir poilsio studijų krypties programas, dviejų dalykų aritmetinis vidurkis skaičiuojamas iš istorijos, geografijos, biologijos, užsienio kalbų dalykų brandos egzaminų įvertinimų arba metinių pažymių.
16.2. Antroji dedamoji – nustatytų pagrindinės (-ių) arba gretutinių švietimo sričių profesinio mokymo programų kvalifikacijos egzamino (įgijusiems vidurinį išsilavinimą ir kvalifikaciją), skirto įgyti Lietuvos kvalifikacijų sandaros IV lygio kvalifikaciją (baigusiesiems profesinio mokymo programas iki 2013 metų), teorijos ir praktikos darbo įvertinimo balų aritmetinis vidurkis arba kompetencijų, įgytų siekiant Lietuvos kvalifikacijų sandaros IV lygio kvalifikacijos, teorinės ir praktinės dalies įvertinimo balų aritmetinis vidurkis, arba galutinis įvertinimas (nuo 2022 m. sausio 1 d.) (toliau – kvalifikacijos galutinis įvertinimas), arba stojamojo testo įvertinimas (stojamasis testas taip pat gali būti taikomas asmenims, minimiems 2 punkte); pagrindinės švietimo srities kvalifikacijos galutinio įvertinimo ir jį pakeičiančio stojamojo testo dedamosios svertinis koeficientas – 0,5, gretutinės švietimo srities kvalifikacijos galutinio įvertinimo dedamosios svertinis koeficientas – 0,25:
16.2.1. stojant į informatikos inžinerijos, programų sistemų krypčių trumpųjų studijų programas, pagrindinė švietimo sritis – informacijos ir ryšio technologijų, gretutinės švietimo sritys – gamybos ir perdirbimo, inžinerijos ir inžinerinių profesijų, jei tai neprieštarauja profesiniam standartui;
16.2.2. stojant į turizmo ir poilsio studijų krypties trumpųjų studijų programas, pagrindinės švietimo sritys – paslaugų asmenims, verslo ir administravimo; gretutinės švietimo sritys – higienos ir profesinės sveikatos, socialinės gerovės, jei tai neprieštarauja profesiniam standartui.
16.3. Trečioji dedamoji – kiti pasiekimai; svertinis koeficientas – 0,2.
Vertinama studijų kryptį atitinkanti profesinė patirtis. Jei aukštosios mokyklos patvirtinta tvarka nustatoma, kad profesinė patirtis atitinka studijų kryptį ir yra ne trumpesnė nei 2 metai (išskyrus atvejus, kai atitinkamame profesiniame standarte numatyta kitaip; tais atvejais taikoma profesiniame standarte nustatyta norma), ši dedamoji vertinama 10 balų; kai profesinė patirtis atitinka studijų kryptį ir yra ne trumpesnė nei 1 metai, ši dedamoji vertinama 5 balais. Trumpesnė nei 1 metų profesinė patirtis nevertinama.
17. Mokyklinių brandos egzaminų, stojamųjų testų įvertinimų, metinių pažymių vertė mažinama šio aprašo 5 priede nustatyta tvarka. Perskaičiuojami ir dalykų metiniai (B kurso, B lygio), B lygio brandos egzaminų įvertinimai, ir užsienio kalbos dalyko A1 ir A2 mokėjimo lygių kursų įvertinimai. Jei nėra tinkamo dalyko įvertinimo atitikmens, atitinkama konkursinio balo dedamoji prilyginama nuliui.
18. Jeigu asmens brandos atestate įrašyta „Brandos egzaminų nelaikė (atleistas)“, vietoje nelaikytų brandos egzaminų įvertinimų imami metiniai pažymiai, kurie perskaičiuojami pagal šio aprašo 5 priedą.
19. Tarptautinių užsienio kalbų egzaminų įvertinimai, įskaityti ir perskaičiuoti pagal Tarptautinių užsienio kalbų egzaminų įvertinimų įskaitymo ir atitikmenų valstybinių užsienio kalbų brandos egzaminų įvertinimams nustatymo tvarkos aprašo, patvirtinto Lietuvos Respublikos švietimo ir mokslo ministro 2011 m. kovo 16 d. įsakymu Nr. V-435 „Dėl Tarptautinių užsienio kalbų egzaminų įvertinimų įskaitymo ir atitikmenų valstybinių užsienio kalbų brandos egzaminų įvertinimams nustatymo tvarkos aprašo patvirtinimo“, nustatytą tvarką, perskaičiuojami į 4–10 pažymių skalę pagal šio aprašo 5 priedo 3 punktą.
20. Stojamąjį testą pagal pasirinktą studijų kryptį, taip pat stojančiųjų pasiekimus įvertina kolegija, į kurią pirmuoju pageidavimu pretenduoja stojantysis, vadovaujantis kolegijų, vykdančių atitinkamos studijų krypties studijų programas, parengtais ir patvirtintais reikalavimais.

IV SKYRIUS
STOJANČIŲJŲ Į PIRMOSIOS PAKOPOS IR VIENTISŲJŲ STUDIJŲ VALSTYBĖS FINANSUOJAMAS STUDIJŲ VIETAS KONKURSINĖS EILĖS SUDARYMO KRITERIJAI

21. Stojančiojo konkursinį balą sudaro šie kriterijai:

21.1. brandos atestato dalykų ir (arba) stojamųjų egzaminų bei sporto pasiekimų, nurodytų aprašo 1 ir 2 prieduose, įvertinimų, padaugintų iš svertinių koeficientų, suma. Brandos atestato dalykų įvertinimų dedamosios (išskyrus menų studijų krypčių grupės studijų programas):
21.1.1. pagrindinio (pirmojo) dalyko brandos egzamino įvertinimas, jo svertinis koeficientas – 0,4; sporto krypties programose vietoje jo imamas sporto pasiekimų įvertinimas; teologijos kryptyje vietoje jo laikomas stojamasis egzaminas. Jeigu šio įvertinimo nėra, ši konkursinio balo dedamoji prilyginama nuliui;
21.1.2. antrojo dalyko brandos egzamino įvertinimas arba metinis pažymys (įrašytas į brandos atestatą), jo svertinis koeficientas – 0,2, išskyrus žemės ūkio mokslų studijų krypčių grupę, viešojo maitinimo (kolegijose) ir maisto technologijų (kolegijose) studijų kryptis, kurių svertinis koeficientas – 0,1;
21.1.3. trečiojo dalyko brandos egzamino įvertinimas arba metinis pažymys (įrašytas į brandos atestatą), jo svertinis koeficientas – 0,2; išskyrus žemės ūkio studijų krypčių grupę, viešojo maitinimo (kolegijose) ir maisto technologijų (kolegijose) studijų kryptis, kuriose svertinis koeficientas – 0,3; architektūros kryptyje šis koeficientas yra 0,1; šią konkursinio balo dedamąją sudaro bet kurio su kitu konkursinio balo dalyku nesikartojančio brandos atestato dalyko, kuriam stojimo metais organizuojamas valstybinis brandos egzaminas, įvertinimas (naudojamas palankiausias stojančiajam dalyko įvertinimas). Informatikos, inžinerijos, technologijų mokslų, žemės ūkio, fizinių  mokslų studijų krypčių grupėse šia dedamąja gali būti laikomas ir kvalifikacijos egzamino, skirto įgyti Lietuvos kvalifikacijų sandaros IV lygiui priskirtiną kvalifikaciją (baigusiesiems profesinio mokymo programas iki 2013 m.), teorijos ir praktikos darbo įvertinimo balų aritmetinis vidurkis arba kompetencijų, įgytų siekiant Lietuvos kvalifikacijų sandaros IV lygio kvalifikacijos, teorinės ir praktinės dalies įvertinimo balų aritmetinis vidurkis;
21.1.4. ketvirtojo dalyko – lietuvių kalbos ir literatūros valstybinio brandos egzamino arba kito dalyko, numatyto vietoje lietuvių kalbos ir literatūros dalyko, jeigu lietuvių kalba ir literatūra yra pirmasis dalykas, brandos egzamino įvertinimas ar metinis pažymys; svertinis koeficientas – 0,2;
21.2. balų skaičius už kitus stojančiojo pasiekimus, nurodytus aprašo 4 ir 6 prieduose. Kitų pasiekimų įvertinimai papildo konkursinį balą aprašo 4 priede nurodytomis vertėmis. Stojantiesiems į visų studijų krypčių grupių programas į konkursinį balą įskaičiuojami tarptautinių ir šalies olimpiadų ir konkursų, nurodytų aprašo 6 priede, I vietos, arba aukso medalio, II vietos, arba sidabro medalio, arba III vietos, arba bronzos medalio, šalies ir tarptautinių olimpiadų ar konkursų laimėjimų rezultatai, nurodyti aprašo 4 priede. Vertinami tik 10, gimnazijos II–IV klasėse per olimpiadas ir konkursus parodyti laimėjimai. Vertinamos dalykinės olimpiados ir konkursai, tvirtinami Lietuvos Respublikos švietimo, mokslo ir sporto ministro įsakymu, organizuojami LMNŠC, ir kitos olimpiados ir konkursai, nurodyti aprašo 6 priede. Visa informacija apie LMNŠC organizuojamas olimpiadas ir konkursus skelbiama LMNŠC interneto svetainėje. Už to paties dalyko olimpiadą ar tą patį konkursą papildomas balas (didžiausias) pridedamas tik vieną kartą, už skirtingų dalykų olimpiadas ir skirtingus konkursus skirti papildomi balai sumuojami, tačiau taip, kad bendra aprašo 4 priede nurodytų dedamųjų suma neviršytų 2,5.
22. Menų studijų krypčių grupės ir meno pedagogikos studijų programose:
22.1. universitetuose (išskyrus architektūros ir kraštovaizdžio architektūros studijų kryptis) brandos atestato įvertinimai į konkursinį balą neskaičiuojami, juos pakeičia stojamojo egzamino įvertinimas. Architektūros ir kraštovaizdžio architektūros studijų krypčių studijų programose 0,5 svertiniu koeficientu skaičiuojamas stojamojo egzamino įvertinimas, 0,2 svertiniais koeficientais įskaičiuojami antrojo dalyko brandos egzamino įvertinimas arba metinis pažymys (įrašytas į brandos atestatą) bei lietuvių kalbos ir literatūros brandos egzaminų įvertinimas ir 0,1 koeficientu – trečiasis dalykas, nesutampantis su kitais dalykais (naudojamas palankiausias stojančiajam dalyko įvertinimas). Stojantiesiems į meno pedagogikos studijų programas – 0,7 svertiniu koeficientu skaičiuojamas stojamojo egzamino įvertinimas, 0,2 koeficientu – lietuvių kalbos ir literatūros brandos egzamino įvertinimas ir 0,1 koeficientu – trečiasis dalykas, nesutampantis su kitais dalykais (naudojamas palankiausias stojančiajam dalyko įvertinimas);
22.2. kolegijose brandos atestato įvertinimai į konkursinį balą neskaičiuojami, juos pakeičia stojamojo egzamino įvertinimas. Stojantiesiems į meno pedagogikos studijų programas – 0,7 svertiniu koeficientu skaičiuojamas stojamojo egzamino įvertinimas, 0,2 koeficientu – lietuvių kalbos ir literatūros brandos egzamino įvertinimas ir 0,1 koeficientu – trečiasis dalykas, nesutampantis su kitais dalykais (naudojamas palankiausias stojančiajam dalyko įvertinimas).
23. Metinių pažymių ir mokyklinių brandos egzaminų įvertinimų vertė mažinama aprašo 5 priede nustatyta tvarka. Stojant į universitetinių studijų programas, perskaičiuojami tik dalykų metiniai (tikslinio (T) kurso arba S lygio, išplėstinio (A) kurso arba A lygio), užsienio kalbos dalyko B1 ir B2 mokėjimo lygių (anksčiau negu 2012 metais baigusiųjų – A lygio) kursų įvertinimai, brandos egzaminų (mokyklinių, A lygio, S lygio, be lygio) įvertinimai. Stojant į koleginių studijų programas, perskaičiuojami ir dalykų metiniai (B kurso, B lygio), B lygio brandos egzaminų įvertinimai ir užsienio kalbos dalyko A1 ir A2 mokėjimo lygių kursų įvertinimai. Jei nėra tinkamo dalyko įvertinimo atitikmens, atitinkama konkursinio balo dedamoji prilyginama nuliui.
24. Jeigu asmens brandos atestate įrašyta „Brandos egzaminų nelaikė (atleistas)“, vietoje nelaikytų brandos egzaminų įvertinimų imami metiniai pažymiai, kurie perskaičiuojami pagal šio aprašo 5 priedą.
25. Tarptautinių užsienio kalbų egzaminų įvertinimai, įskaityti ir perskaičiuoti pagal Tarptautinių užsienio kalbų egzaminų įvertinimų įskaitymo ir atitikmenų valstybinių užsienio kalbų brandos egzaminų įvertinimams nustatymo tvarkos aprašo, patvirtinto Lietuvos Respublikos švietimo ir mokslo ministro 2011 m. kovo 16 d. įsakymu Nr. V-435 „Dėl Tarptautinių užsienio kalbų egzaminų įvertinimų įskaitymo ir atitikmenų valstybinių užsienio kalbų brandos egzaminų įvertinimams nustatymo tvarkos aprašo patvirtinimo“, nustatytą tvarką, perskaičiuojami į 4–10 pažymių skalę pagal aprašo 5 priedo 3 punktą.
26. Asmenims, stojantiems į menų studijų krypčių grupės ir meno pedagogikos studijų programas, būtina laikyti stojamuosius egzaminus. Stojamieji egzaminai vykdomi aukštųjų mokyklų nustatyta tvarka, kuri skelbiama ne vėliau kaip likus 3 mėnesiams iki priėmimo pradžios. Asmenys, stojantys į menų studijų krypčių grupės ir meno pedagogikos studijų programas, neišlaikę stojamojo egzamino, negali dalyvauti konkurse. Stojamųjų egzaminų rezultatai perskaičiuojami pagal aprašo 7 punktą, vadovaujantis valstybiniams brandos egzaminams nustatyta tvarka.
27. Stojantiesiems į sporto krypties ir fizinio aktyvumo mokytojų rengimo studijų programas į konkursinį balą įskaičiuojami sporto pasiekimai, vadovaujantis Sporto nacionalinių ir tarptautinių pasiekimų vertinimo tvarkos aprašo, patvirtinto Lietuvos Respublikos švietimo ir mokslo ministro 2014 m. kovo 10 d. įsakymu Nr. V-190 „Dėl Sporto nacionalinių ir tarptautinių pasiekimų vertinimo tvarkos aprašo patvirtinimo“, nustatyta tvarka.
28. Mokiniams, įgijusiems vidurinį išsilavinimą iki 2023 metų įskaitytinai, pridedama balų už tas olimpiadas ir konkursus, kurie tais metais, kai mokinys įgijo vidurinį išsilavinimą, buvo įrašyti į švietimo, mokslo ir sporto ministro kasmet tvirtinamas konkursinės eilės sudarymo tvarkas.
_____________________

